31995L0056
L 286/1
JURNALUL OFÍCIAL AL UNIUNII EUROPENE
DIRECTIVA 95/56/CE A COMISIEI
din 8 noiembrie 1995
de adaptare la progresul tehnic a Directivei 74/61/CEE a Consiliului privind dispozitivele de protecție împotriva utilizării neautorizate a autovehiculelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 100a,
având în vedere Directiva 70/156/CEE a Consiliului din 6 februarie 1970 privind omologarea de tip a autovehiculelor și a remorcilor acestora (1), astfel cum a fost modificată ultima dată prin Directiva 93/81/CEE a Comisiei (2), în special articolul 13 alineatul (2),
având în vedere Directiva 74/61/CEE a Consiliului din 17 decembrie 1973 privind apropierea legislației statelor membre referitoare la dispozitivele de protecție împotriva utilizării neautorizate a autovehiculelor (3), în special articolul 5,
întrucât Directiva 74/61/CEE este una dintre directivele speciale ale procedurii de omologare CEE de tip care a fost instituită de Directiva 70/156/CEE a Consiliului; întrucât, în consecință, dispozițiile prevăzute la Directiva 70/156/CEE referitoare la sistemele, componentele și unitățile tehnice separate ale vehiculelor se aplică prezentei directive;
întrucât în special articolul 3 alineatul (4) și articolul 4 alineatul (3) din Directiva 70/156/CEE stipulează necesitatea ca fiecare directivă separată să conțină un document informativ incorporând elementele relevante din anexa I la Directiva 70/156/CEE, precum și un certificat de omologare în temeiul anexei VI la respectiva directivă pentru ca omologarea să poată fi introdusă pe calculator;
întrucât, având în vedere experiența dobândită și evoluția tehnică, în special regulamentul corespunzător al Comisiei Economice pentru Europa a Organizației Națiunilor Unite, în prezent este adecvat să se adapteze cerințele pentru dispozitivele de mai sus prin adăugarea de cerințe pentru sistemele de alarmă și dispozitivele de imobilizare;
întrucât semnalul sonor al dispozitivului de alarmă poate fi emis prin dispozitive de avertizare sonoră, prevăzute de Directiva 70/388/CEE a Consiliului (4);
întrucât alte măsuri de siguranță, precum cele privind blocarea ușilor și a portbagajului, vor fi luate la o dată ulterioară în vederea consolidării suplimentare a mijloacelor de descurajare a unei utilizări neautorizate a vehiculelor; întrucât, de asemenea, dispozițiile prezentei directive ar trebui reexaminate după o scurtă perioadă în vederea consolidării suplimentare a acestora și, inter alia, pentru a cuprinde alte vehicule; întrucât Comisia va redacta un raport cu privire la aceste chestiuni până în decembrie 1996, însoțit, dacă va fi cazul, de noi propuneri;
întrucât măsurile prevăzute la prezenta directivă sunt conforme cu avizul Comitetului pentru adaptarea la progresul tehnic înființat prin Directiva 70/156/CEE,
ADOPTĂ PREZENTA DIRECTIVĂ:
Articolul 1
(1) Directiva 74/61/CEE se modifică după cum urmează:
-
la articolul 1 „…, cu sau fără caroserie, …” se înlocuiește cu „…, complet sau incomplet, …” iar „… șine, a tractoarelor și a mașinilor agricole, precum și a utilajelor pentru lucrări publice” se înlocuiește cu „… șine, a tractoarelor agricole și forestiere precum și a tuturor utilajelor mobile”;
-
la articolele 2 și 3, „anexa I” se înlocuiește cu „anexele corespunzătoare”;
-
la articolul 4, „anexa I punctul 2.2” se înlocuiește cu „anexele corespunzătoare”;
-
la articolul 5, „anexele I și II” se înlocuiește cu „anexe”.
(2) O listă a anexelor se adaugă înaintea anexelor, iar anexele la Directiva 74/61/CEE se înlocuiesc cu anexele la prezenta directivă.
Articolul 2
(1) Începând cu 1 mai 1996, statele membre:
-
nu pot să refuze, pentru un tip de autovehicul, un tip de dispozitiv de imobilizare sau un tip de sistem de alarmă, acordarea omologării CEE de tip sau acordarea omologării naționale de tip;
-
nu pot să interzică înmatricularea, vânzarea sau introducerea în circulație a vehiculelor ori vânzarea sau utilizarea dispozitivelor de imobilizare sau a sistemelor de alarmă,
din motive legate de dispozitivele de protecție împotriva utilizării neautorizate a autovehiculelor, în cazul în care aceste dispozitive sunt în conformitate cu cerințele Directivei 74/61/CEE, astfel cum a fost modificată prin prezenta directivă.
(2) Începând cu 1 ianuarie 1997, statele membre:
-
nu mai pot să acorde omologarea CEE de tip și
-
pot să refuze acordarea omologării naționale,
pentru un tip de vehicul din motive legate de dispozitivele de protecție împotriva utilizării neautorizate sau pentru un tip de dispozitiv de imobilizare sau pentru un tip de sistem de alarmă în cazul în care acestea nu sunt în conformitate cu dispozițiile Directivei 74/61/CE, astfel cum a fost modificată prin prezenta directivă.
(3) Începând cu 1 octombrie 1998, statele membre:
-
consideră certificatele de conformitate care însoțesc vehiculele noi în conformitate cu dispozițiile Directivei 70/156/CEE ca fără valabilitate în sensul articolului 7 alineatul (1) din respectiva directivă și
-
pot să refuze înmatricularea, vânzarea și introducerea în circulație a unor vehicule noi care nu sunt însoțite de un certificat de conformitate care să fie în conformitate cu Directiva 70/156/CEE,
-
pot să refuze vânzarea și introducerea în circulație a unor dispozitive de imobilizare noi sau a unor sisteme de alarmă noi,
din motive legate de dispozitivele de protecție împotriva utilizării neautorizate, în cazul în care acestea nu sunt în conformitate cu dispozițiile Directivei 74/61/CEE, astfel cum a fost modificată prin prezenta directivă.
(4) Începând cu 1 octombrie 1998, dispozițiile prezentei directive privind dispozitivele de imobilizare și sistemele de alarmă în calitate de componente sau unități tehnice separate sunt aplicabile în sensul articolului 7 alineatul (2) din Directiva 70/156/CEE.
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 mai 1996. Statele membre informează de îndată Comisia cu privire la aceasta.
(2) Când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(3) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat prin prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 8 noiembrie 1995.